《昔游诗十五首 其十二》
宋代·姜夔

濠梁四无山，坡陁亘长野。吾披紫茸毡，纵饮面无赭。

自矜意气豪，敢骑雪中马。行行逆风去，初亦略沾洒。

疾风吹大片，忽若乱飘瓦。侧身当其冲，丝鞚袖中把。

重围万箭急，驰突更叱咤。酒力不支吾，数里进一斝。

燎茅烘湿衣，客有见留者。徘徊望神州，沈叹英雄寡。

作者简介：姜夔[kuí]（1154年—1221年），字尧章，号白石道人，汉族，饶州德兴人。南宋文学家、音乐家。其作品素以空灵含蓄著称，姜夔对诗词、散文、书法、音乐，无不精善，是继苏轼之后又一难得的艺术全才。有《白石道人诗集》《白石道人歌曲》《续书谱》《绛帖平》等书传世。